വിവാദ മരം മുറി ഉത്തരവ് തല്ക്കാലം മാറ്റിവെച്ചു കേന്ദ്രാനുമതി ഉണ്ടോയെന്ന് വ്യക്തമല്ല മുല്ലപെരിയാറില് നിന്നും മരംമുറിക്കാന് അനുമതി നല്കികൊണ്ടുള്ള ഉത്തരവ് തല്ക്കാലം തുടര്നടപടികള് ഇല്ലാതെ മാറ്റിവെക്കാന് സര്ക്കാര് ഉത്തരവിറക്കി. ഇക്കാര്യം വ്യക്തമാക്കികൊണ്ട് വനം വകുപ്പ് പ്രിന്സിപ്പല് സെക്രട്ടറിയാണ് ഉത്തരവിറക്കിയത്. മുന് ഉത്തരവ് താല്ക്കാലികമായി മാറ്റിവെക്കുന്നുവെന്നാണ് പുതിയ ഉത്തരവില് പറയുന്നത്. മരം മുറിക്കാന് അനുമതി നല്കിയ ഉത്തരവ് മരവിപ്പിക്കുമെന്നായിരുന്നു കഴിഞ്ഞ ദിവസം സര്ക്കാര് പ്രഖ്യാപിച്ചത്. ഇക്കാര്യത്തില് അവ്യക്തത നിലനില്ക്കുന്നുണ്ട്. പെരിയാര് കടുവ സങ്കേതത്തില് നിന്നും മരം മുറിക്കണമെങ്കില് കേന്ദ്ര വനം പരിസ്ഥിതി മന്ത്രാലയത്തിന്റേയും കേന്ദ്ര വന്യജീവി ബോര്ഡിന്റേയും അനുമതി വേണമെന്നും ഉത്തരവില് പറയുന്നു. ഇവരുടെ അനുമതി ലഭിച്ചിട്ടുണ്ടോ എന്ന കാര്യത്തില് വ്യക്തതയില്ലാത്തതിനാല് തന്നെ സര്ക്കാര് ഉത്തരവ് താല്ക്കാലികമായി മാറ്റിവെക്കുന്നുവെന്നാണ് ഉത്തരവില് പറയുന്നത്. അതേസമയം മരങ്ങള് മുറിയ്ക്കാന് അനുമതി നല്കികൊണ്ടുള്ള ഉത്തരവ് ഇറങ്ങിയത് സര്ക്കാറിന്റെ സ്വപ്ന പദ്ധതിയായ സില്വല് ലൈനിനേക്കാള് വേഗത്തിലെത്തിയെന്നാണ് പ്രതിപക്ഷം ആക്ഷേപം. നിയമസഭയില് അടിയന്തര പ്രമേയത്തില് തിരുവഞ്ചൂര് രാധാകൃഷ്ണനായിരുന്നു വിഷയത്തില് സര്ക്കാറിനെ പരിഹസിച്ച് രംഗത്ത് എത്തിയത്. ഒക്ടോബര് 30 ന് മരം മുറിക്കാന് അപേക്ഷ നല്കിയത്. നവംബര് ഒന്നിന് യോഗം ചേര്ന്ന് അഞ്ചാം തീയ്യതി ഉത്തരവിറങ്ങുകയും ചെയ്തു എന്ന് ചൂണ്ടിക്കാട്ടിയായിരുന്നു സില്വര് ലൈനിനേക്കാള് വേഗത്തിലായിരുന്നു നടപടി ക്രമങ്ങള് എന്ന തിരുവഞ്ചൂരിന്റെ പരിഹാസം. മന്ത്രി അറിയാതെ ഉദ്യോഗസ്ഥര് ഉത്തരവിറക്കി എന്ന വാദം അവിശ്വസനീയമാണെന്ന് ചൂണ്ടിക്കാടിയ തിരുവഞ്ചൂര് അടിയന്തര പ്രമേയത്തിന് മുഖ്യമന്ത്രി പിണറായി വിജയന് മറുപടി പറയുമെന്നാണ് കരുതിയത് എന്നും അദ്ദേഹം വ്യക്തമാക്കി. വൈല്ഡ് ലൈഫ് ബോര്ഡിന്റെ വൈസ് ചെയര്മാനാണ് വനം മന്ത്രിയെന്നും അതിന്റെ ചെയര്മാന് മുഖ്യമന്ത്രിയാണെന്നും ഓര്മ്മിപ്പിച്ചു കൊണ്ടായിരുന്നു പ്രതികരണം. വിവാദത്തില് ജൂഡീഷ്യല് അന്വേഷണം പ്രഖ്യാപിക്കണം എന്ന് ആവശ്യപ്പെട്ട തിരുവഞ്ചൂര് ഉത്തരവ് റദ്ദാക്കണം എന്നും അദ്ദേഹം ചൂണ്ടിക്കാട്ടി. ഉത്തരവ് താല്ക്കാലികമായി മരവിപ്പിക്കുകയാണ് ചെയ്തത് റദ്ദാക്കാന് എന്തിനാണ് സര്ക്കാറിന് കൈവിറയ്ക്കുന്നത് എന്നും അദ്ദേഹം ചോദിച്ചു. എന്നാല്, സുപ്രീം കോടതിയിലെ നിലപാടിന് വിരുദ്ധമായ ഒരു ഉത്തരവും നിലനില്ക്കില്ലെന്ന് ചൂണ്ടിക്കാട്ടിയ വനം മന്ത്രി എകെ ശശീന്ദ്രന് പുതിയ ഡാം എന്നതാണ് സര്ക്കാര് നിലപാട് എന്നും ആവര്ത്തിച്ചു. ബേബി ഡാമിന്റെ പരിസരത്തെ 23 മരങ്ങള് മുറിക്കാനാണ് തമിഴ്നാട് ആവശ്യപ്പെട്ടത് ഇറങ്ങിയ ഉത്തരവില് എന്നാല് 15 മരങ്ങള് മുറിക്കാന് ആണ് അനുമതി നല്കിയത്. മരം മുറിക്കാന് കേന്ദ്ര പരിസ്ഥിതി മന്ത്രാലയത്തിന്റെയും വന്യ ജീവി ബോര്ഡിന്റെയും അനുമതി ആവശ്യമാണ്. ഈ അനുമതി തമിഴ്നാട് ഹാജരാക്കിയിട്ടില്ല അതിനാല് മരം മുറിക്കാന് കഴിയില്ലെന്ന നിലപാട് സര്ക്കാര് സ്വീകരിച്ചതെന്നും മന്ത്രി വ്യക്തമാക്കി.